Nordic Trustee

Nordic Trustee AS (tidligere Norsk Tillitsmann AS) er et norsk selskap som har som hovedoppgave å påta seg rollen som tillitsmann i obligasjonslån. Selskapet ble etablert i 1993 og eies av Altor. Nordic Trustee Holding AS eier og driver tilsvarende selskap som Nordic Trustee AS i Sverige, Danmark og Finland, foruten flere andre selskap som yter tjenester mot finansmarkedet generelt, og innen obligasjonsmarkedet spesielt.I det norske obligasjonsmarkedet har det vært vanlig å utpeke en tillitsmann som obligasjonseiernes representant. Frem til etableringen av Nordic Trustee ble denne oppgaven i hovedsak ivaretatt av de største bankene. Det forelå imidlertid ikke noe nærmere regelverk for hvordan oppgaven som tillitsmann i obligasjonslån skulle organiseres og ivaretas.


== Etablering ==
Initiativet til etableringen av Norsk Tillitsmann kom fra advokat Finn Myhre som på 1980-tallet var leder av juridisk seksjon i Den norske Creditbank. Gjennom flere kompliserte problemsaker - blant annet konkursen i statseide Kongsberg Våpenfabrikk - registrerte han at ansvaret for å ivareta obligasjonseiernes interesser var uklart, og at bankens posisjon som tillitsmann for obligasjonseierne kunne være i konflikt med de øvrige engasjement man hadde med utstederen av obligasjonslånet. Finn Myhre mente at tillitsmannsfunksjonen burde utføres av en uavhengig enhet som kun hadde fokus på obligasjonseiernes interesser, mye etter modell av selskapet Law Debenture Corporation plc, som opererer som «Bond Trustee» i London-markedet.Etter at Finn Myhre hadde sluttet i Den norske Creditbank og blitt partner i advokatfirmaet BAHR etablerte han selskapet Norsk Tillitsmann AS i februar 1992. I mai/juni 1993 gjennomførte Norsk Tillitsmann AS en emisjon som øket selskapets aksjekapital til NOK 7,5 mill. De største aksjonærene var store norske forsikringsselskap, en del fondsmeglerforetak, samt Law Debenture i London. Selskapet startet sin virksomhet kort tid etter emisjonen - den 11. juni 1993.


== Avtale med bankene ==
Etableringen av Norsk Tillitsmann bidro til at de store bankene tok opp til vurdering om det var hensiktsmessig at de fortsatt påtok seg rollen som tillitsmann i obligasjonslån, eller om denne burde overlates til en uavhengig aktør. Som en følge av denne gjennomgang ble det i 1995 inngått en avtale mellom Norsk Tillitsmann og de tre bankene Den norske Bank, Christiania Bank og Kreditkasse og Sparebanken NOR, der bankenes løpende tillitsmannsoppdrag gjennom obligasjonseiermøter ble overført til Norsk Tillitsmann. Samtidig ble de tre bankene de største aksjonærer i Norsk Tillitsmann.


== Kværnersaken ==
En av de mest omfattende sakene Norsk Tillitsmann har vært involvert i er problemene rundt industri-konsernet Kværner høsten 2001. Konsernet unngikk konkurs gjennom en omfattende restrukturering av gjelden i morselskapet. Kværner hadde flere syndikerte banklån med en rekke internasjonale banker som långivere, samt til sammen 10 obligasjons- og sertifikatlån. Som en vesentlig del av restruktureringen ble långivernes tilgodehavende konvertert til to obligasjonslån på til sammen NOK 9 mrd. Norsk Tillitsmann ble utnevnt til tillitsmann for obligasjonslånene.


== Vekst i det norske obligasjonsmarkedet ==
Etter 2005 har det norske obligasjonsmarkedet vist en kraftig vekst, særlig innen obligasjonslån lagt ut av utstedere innenfor olje- og shipping, samt foretak innenfor andre deler av privat sektor. En rekke av utstederne er internasjonale selskap som ikke har annen naturlig tilknytning til Norge enn at man benytter seg av en effektiv og velfungerende norsk infrastruktur for denne type finansielle instrumenter. Nordic Trustee er en del av denne infrastrukturen som tillitsmann for obligasjonslånene.
I kjølvannet av finanskrisen i 2008, samt nedgangen i oljeprisen etter 2014 har Nordic Trustee vært involvert i en rekke omfattende restruktureringer, der vilkårene for obligasjonslånene har blitt endret helt eller delvis, blitt konvertert til egenkapital eller andre finansielle instrumenter.
Ved årsskiftet 2015/2016 hadde Nordic Trustee en portefølje på 2110 tillitsmannsoppdrag for obligasjons- og sertifikatlån med et samlet pålydende på NOK 1 122 mrd.


== Nordic Trustee - styreledere ==
Finn Myhre (1992–2005)
Johan Solbu Braaten (2005–2014)
Leif Teksum (2014–2016)
Leif Ola Rød (2016 - 2017)
Cato Holmsen (2017-)


== Aksjonær ==
Nordic Trustee Holding eies av Altor.


== Referanser ==


== Eksterne lenker ==
Spørsmål om Norsk Tillitsmann hadde «rettslig interesse» Arkivert 6. januar 2017 hos Wayback Machine. - Norges Domstoler
Viktig seier for Norsk Tillitsmann - Dagens Næringsliv
Full seier i Høyesterett for Nordic Trustee i sak om styreansvar - Hjort.no